Ilmoitus neuvoston asetuksessa (EY) N:o 3286/94 tarkoitettua kaupan estettä koskevan tutkimusmenettelyn aloittamisesta Kolumbian moottoriajoneuvojen tuonnissa harjoittamien kauppakäytäntöjen osalta



Virallinen lehti nro C 236 , 18/08/2000 s. 0004 - 0005



Ilmoitus neuvoston asetuksessa (EY) N:o 3286/94 tarkoitettua kaupan estettä koskevan tutkimusmenettelyn aloittamisesta Kolumbian moottoriajoneuvojen tuonnissa harjoittamien kauppakäytäntöjen osalta (2000/C 236/05) Komissio vastaanotti 7. heinäkuuta 2000 neuvoston asetuksen (EY) N:o 3286/94(1) jäljempänä "asetus", 4 artiklan nojalla tehdyn valituksen. 1. Valituksen tekijä Valituksen teki Volkswagen AG, osastot Südamerika/Afrika Region (K-SR) ja Corporate Government Relations (K-SL) edustaen samalla yrityksiä Volkswagen AG, Seat SA (Espanja) ja Audi AG (Saksa). Volkswagen AG, Seat SA ja Audi AG ovat asetuksen 2 artiklan 6 kohdassa ja 4 artiklan 1 kohdassa tarkoitettuja yhteisön yrityksiä. 2. Tuote Kyseessä olevat tuotteet ovat henkilökuljetukseen suunnitelut moottoriajoneuvot, joiden iskutilavuus on enintään 1400 cm3 ja jotka luokitellaan yhdistetyn nimikkeistön CN-koodeihin 8703 21 10, 8703 21 19, 8703 22 00 ja 8703 31 10. Tutkimus, jota komissio on aloittamassa, voidaan kohdistaa myös muihin tuotteisiin, jos asian osapuolet esittävät jäljempänä (8 kohdassa) mainitun määräajan kuluessa näytön siitä, että niihin sovelletaan valituksen kohteena olevia käytäntöjä. 3. Aihe Valitus koskee kaupan estettä, jonka väitetään johtuvan Kolumbian verolainsäädännöstä ja erityisesti sen arvonlisäverojärjestelmästä ja jolla on epäsuotuisa vaikutus kyseisen tuotteen vientiin yhteisöstä Kolumbian markkinoille. Valituksen tekijän mukaan Kolumbian verolainsäädäntö syrjii erityisesti tuotuja moottoriajoneuvoja, joiden iskutilavuus on enintään 1400 cm3. 4. Kaupan esteitä koskeva väite Valituksen tekijä väittää, että Kolumbian yleisessä verolaissa (Estatuto Tributario) on eroteltu vuodesta 1996 alkaen arvonlisäveron soveltamista varten Kolumbiassa kootut tai valmistetut ajoneuvot sekä Kolumbian ulkopuolella kootut tai valmistetut ajoneuvot. Laissa säädetään tällä hetkellä, että Kolumbiassa koottuihin tai valmistettuihin, iskutilavuudeltaan enintään 1400 cm3:n ajoneuvoihin sovelletaan 20 prosentin arvonlisäveroa, kun tuontiautojen arvonlisävero on 35 prosenttia. Volkswagen AG väittää, että edellä mainittu Kolumbian käytäntö on kaupan este, koska Kolumbian arvonlisäverojärjestelmä on ristiriidassa vuoden 1994 tullitariffeja ja kauppaa koskevan yleissopimuksen (GATT 1994 -sopimuksen) III artiklan 2 kohdan kanssa. Tämän johdosta vaikuttaa siltä, että Kolumbia saattaa rikkoa GATT 1994 -sopimuksen edellä mainitusta määräyksestä johtuvia velvoitteitaan. Tämän vuoksi näyttää olevan olemassa alustavaa näyttöä asetuksen 2 artiklan 1 kohdassa tarkoitetusta kaupan esteestä. 5. Epäsuotuisia kaupallisia vaikutuksia koskeva väite Valituksen tekijä väittää, että sille aiheutuu ja on vaarassa aiheutua enemmänkin epäsuotuisia kaupallisia vaikutuksia asetuksen 2 artiklan 4 kohdassa tarkoitetulla tavalla. Valituksen tekijä väittää, että kyseinen toimenpide pakottaa tuontiajoneuvojen myyjät myymään tuotteensa keskimäärin 15 prosenttia korkeammalla hinnalla kuin ne voisivat tehdä, jos niihin sovellettaisiin samaa arvonlisäverokantaa kuin kotimaassa tuotettuihin tai koottuihin autoihin. Syrjivän arvonlisäverojärjestelmän johdosta valituksen tekijän tuottamien autojen tuonti Kolumbiaan on vähentynyt huomattavasti. Volkswagen AG väittää, että kyseisellä tavalla syrjitty moottoriajoneuvoluokka on tärkein luokka Kolumbiassa, ja sen osuus on noin kaksi kolmannesta yksityisautojen markkinoista. Lisäksi kyseisen toimenpiteen epäsuotuisat vaikutukset eivät rajoitu pelkästään kyseiseen ajoneuvoluokkaan vaan ulottuvat koko Kolumbian automarkkinoille. Laajimmalta ja tärkeimmältä markkinalohkolta syrjäytyminen haittaa muillekin markkinalohkoille pääsyä. Edellä esitetyn perusteella alustava näyttö asetuksen 2 artiklan 4 kohdassa määritellyistä epäsuotuisista kaupallisista vaikutuksista näyttäisi olevan olemassa. 6. Yhteisön etu GATT 1994 -sopimuksen III artiklassa määrätty kansallisen kohtelun periaate on yksi tärkeimmistä Maailman kauppajärjestön (WTO) perusvelvoitteista. Jos Kolumbian harjoittaman käytännön tapaisiin käytäntöihin ei puututtaisi, se vaikuttaisi erittäin kielteisesti WTO:n määräysten noudattamiseen. Näin ollen ja ottaen huomioon, että edellä mainituilla käytännöillä näyttäisi olevan huomattavia epäsuotuisia kaupallisia vaikutuksia yhteisölle, tutkimusmenettelyn aloittamisen katsotaan olevan yhteisön edun mukaista. 7. Menettely Kuultuaan asetuksella perustettua neuvoa-antavaa komiteaa ja päätettyään sen jälkeen, että näyttö riittää perusteeksi tutkimusmenettelyn aloittamiseen tarkoituksena asiaan kuuluvien oikeudellisten ja tosiasiallisten seikkojen tarkastelu ja että menettelyn aloittaminen on yhteisön edun mukaista, komissio aloitti tutkimusmenettelyn asetuksen 8 artiklan mukaisesti. Asianomaiset osapuolet voivat ilmoittautua ja esittää näkökantansa kirjallisesti erityisesti ottamalla kantaa valituksen tekijän esille ottamiin erityisseikkoihin ja toimittamalla asiaa tukeva näyttö. Lisäksi komissio kuulee sellaisia osapuolia, jotka ovat sitä kirjallisesti pyytäneet ilmoittautumisen yhteydessä ja joihin menettelyn tulos vaikuttaa ensisijaisesti. Tämä ilmoitus julkaistaan asetuksen 8 artiklan 1 kohdan a alakohdan mukaisesti. 8. Määräaika Kaikki asiaan liittyvät tiedot ja kuulemispyynnöt olisi lähetettävä kirjallisina seuraavaan osoitteeseen: Euroopan komissio Kauppapolitiikan pääosasto E/3 Alistair Stewart , DM 24 - 05/77 Rue de la Loi/Wetstraat 200 B - 1049 Bruxelles/Brussel Faksi (32-2) 295 65 05. Kaikki tällaiset tiedot tai kuulemispyynnöt olisi toimitettava komissiolle kolmenkymmenen päivän kuluessa tämän ilmoituksen julkaisemisesta. (1) Neuvoston asetus (EY) N:o 3286/94, annettu 22 päivänä joulukuuta 1994, yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi (EYVL L 349, 31.12.1994, s. 71), asetus sellaisena kuin se on viimeksi muutettuna neuvoston asetuksella (EY) N:o 356/95 (EYVL L 41, 23.2.1995, s. 3).